Jacques Barrot

Jacques Barrot (født 3. februar 1937 i Yssingeaux i Frankrike, død 3. desember 2014 i Neuilly-sur-Seine) var en fransk og europeisk kristeligdemokratisk og konservativ politiker. Han var fra november 2004 visepresident i Europakommisjonen og kommissær for transport. Fra april til november samme år var han kommissær for regionalpolitikk.
Liv og virke
Jacques Barrot var jurist, med diplomer i sosiologi og fra Institut d'Etudes Politiques i Paris.

I hjemlandet Frankrike var Barrot tilknyttet sentrum–høyre-partiene Centre des Démocrates Sociaux (CDS), Union pour la Démocratie Française (UDF) og Union pour un mouvement populaire (UMP). Fra 1968 til 1991 var han generalsekretær for CDS. Fra 1967 til 2004 var han innvalgt i nasjonalforsamlingen som representant for Haute-Loire. I nasjonalforsamlingen var han formann for komiteen for kultur, familie og sosiale spørsmål og for finanskomiteen. Han innehadde en rekke ministerposter i den franske regjeringen: handel og håndverk (1978–1979); helse og sosial sikkerhet (1979–1981); arbeid, sosial dialog og deltakelse (1995) og arbeid og sosiale spørsmål (1995–1997). Barrot var videre medlem av regionalrådet for Auvergne (1976–1986) og formann for departementsrådet i Haute-Loire (1976–2004). Fra 1989 til 2001 var han borgermester i hjembyen Yssingeaux.

Jacques Barrot var gift og hadde en sønn og to døtre.

Referanser

 Eksterne lenker 
 Jacques Barrot fra EU-kommisjonen

Kategori:Europakommissærer
Kategori:Progrès et démocratie moderne-politikere
Kategori:Réformateurs démocrates sociaux-politikere
Kategori:Union pour la démocratie française-politikere
Kategori:Union du centre-politikere
Kategori:Union pour un mouvement populaire-politikere
Kategori:Franske borgermestere
Kategori:Personer fra departementet Haute-Loire